En mand trådte mandag eftermiddag bevæbnet ind i en Kiwi i Aalborg. Men han forlod butikken tomhændet.

Det lykkedes tre kunder i en Kiwi på Saltumvej i Aalborg at skræmme en bevæbnet gerningsmand væk. Manden kom ind i butikken og bevæbnet med en køkkenkniv truede han de tre kunder og personalet for at få penge udleveret. - Kunderne stod omkring ham og bad ham stoppe. Til sidst endte det med, han stak af fra stedet, fortæller Per Vagn, vagtchef ved Nordjyllands Politi. Under flugten løb manden ind i  skydedørene, hvor hans ansigt blev presset mod dørene. Herfra har politiet kunne sikre sig DNA-spor fra manden. En hundepatrulje fandt senere på aftenen gerningsvåbnet. Manden beskrives af politiet som: Dansk, 180-185 cm høj, spinkel af bygning. Han var iført sort trøje/jakke med gult logo på højre bryst og ryg, sorte bukser, sorte handsker, sorte Nike sko med hvid swoosh og maskeret med bandana med skeletmotiv. Hvis du har oplysninger i sagen hører politiet meget gerne fra dig.